“Pass per pass” – Nova ediziun LR per uffants

(LR/kk) 

Gist sin Nadal è cumparì “Pass per pass” da l’autura Mirjam Pressler, in nov cudesch da lectura da la Lia rumantscha per il stgalim mesaun/aut /ca. 5–7avla classa.
Thomas quindesch onns, è impedì da chaminar. Ses bab na vesa el strusch, sia mamma al cumonda enturn u al puprogna. Ad ella manca magari era la chapientscha per sia situaziun. Il frar pitschen da Thomas è sensibel ed ha difficultads en scola. Er el patescha pervi da la mamma dominanta. In di fa el suicidi. Ussa para la relaziun tranter Thomas e sia mamma dad ir dal tuttafatg en paglia. Questa curta resumaziun dat invista en l’istorgia “Pass per pass”. Ella tracta tematicas ch’èn adina actualas e dattan al lectur in sentiment d’integraziun e consternaziun ferma, cunquai ch’il raquintader da l’istorgia, Thomas, raquinta en la furma “jau”. Quest cudesch è in stupent regal da Nadal. “Pass per pass” da l’autura Mirjam Pressler è vegnì edì en vallader, puter, surmiran, sursilvan e rumantsch grischun. El po vegnir retratg per il pretsch da fr. 11.50 tar la Lia rumantscha u tar tut las librarias che vendan cudeschs rumantschs. Ultra da quai stattan a disposiziun a magistras e magisters er fegls da lavur accumpagnants che dattan impuls e tips co ch’ins pudess lavurar cun quest cudesch en scola. Quest manual po vegnir empustà gratuitamain tar la LR.